44. schôdza NR SR - 2.deň - A. dopoludnia
Dátum: 2019-04-05
Poslanec: Zemanová, Anna (SaS)
Druh vystúpenia: Vystúpenie

50. Vážený pán minister, vážený pán podpredseda, kolegovia, kolegyne, výstavba diaľnic je kľúčová pre všetkých Slovákov, ktorí sa na ňu, a teda na nej podieľajú a platia ju, a teda je prirodzené, že chceme garancie, že budú postavené poriadne a za férovú cenu. My občania potrebujeme garancie, že sa pre diaľnice nedostaneme do hlbokého dlhu. Do dlhu na bezpečnosti, do dlhu na zdraví, do dlhu na životnom prostredí. Žiaľ, minister Érsek nás však zadlžil mimoriadne a na všetkých frontoch – na bezpečí, zdraví aj životnom prostredí. A to nečinnosťou ohrozil zásoby podzemnej vody v chránenej vodohospodárskej oblasti Žitný ostrov. Nezabránil totiž, aby sa pod výstavbu nedovážala kontaminovaná zemina, a nezabránil nelegálnej ťažbe štrkopiesku pre výstavbu diaľnice. Nezabránil tomu, že sa diaľnica D4 stavia bez platného stavebného povolenia, pretože zmeny stavby diaľnice neprešli zákonným procesom posudzovania vplyvov na životné prostredie. Nechceme, aby sme našim deťom odovzdali takéto dlhy. Namiesto toho chceme dať zelenú férovej krajine, kde platí jeden meter a rovnaké pravidlá pre všetkých. Toto minister Érsek nevie zabezpečiť, a preto nemá našu dôveru. Pán minister, pripomeniem vám teraz veci, za ktoré ste priamo zodpovedný. Pre obmedzený čas sa budem venovať významným stavbám v okolí hlavného mesta, a to diaľnici D4 a rýchlostnej ceste R7, machináciám s pozemkami pod rúškom ochrany prírody, rekonštrukcii diaľnice D1, kolektorom, križovatke Triblavine a jej zmenám, rozširovaniu Seneckej cesty a s tým súvisiacimi procesmi posudzovania vplyvov na životné prostredie. Diaľnica D4 a rýchlostná cesta R7. Všetci sme svedkami tomu, akému megaškandálu v ohrození životného prostredia čelí táto stavba. A to je medializovaný škandál s navážaním kontaminovanej zeminy a iného odpadu. Pán minister, nedodržali ste podmienky koncesnej zmluvy, kde vo viacerých bodoch máte uložené povinnosti aj možnosti, ako ste mali konať a stavbu kontrolovať. Vy ste priamo, osobne zodpovedný za to, že nezávislý dozor alebo vami poverení ľudia z ministerstva nedostatočne kontrolovali stavbu, hoci v čase, kedy sa začala navážka týchto materiálov, boli ste na to upozorňovaný prostredníctvom tlače, médií, ale aj samostatnej tlačovej konferencie napríklad, ktorú sme mali my strana SaS. Mali ste hneď urobiť kroky, ako sa objavili tieto prvé mediálne správy. Ste za to priamo zodpovedný. Nemali by ste sa chodiť vyzvedať po polícii, ale mali by ste naháňať práve zodpovedné osoby, ktoré ma veľmi zaujíma, kto sú to tie poverené osoby, ktoré vám vyplývali z koncesnej zmluvy, aby ste ich menovali, ktoré mali chodiť na stavbu. Mali sledovať konkrétne analýzy, mali sledovať statické skúšky, mali sledovať, aký materiál sa tam dováža. Robili ste to? Keby ste to robili, neboli by ste taký prekvapený tomu, čo sa deje. Ja sama som dala trestné oznámenie na činnosti, ktoré sa tam konajú. Ale to trestné oznámenie by malo byť aj na nečinnosť orgánov štátnej správy a vás a ministerstva životného prostredia z dôvodu ľahostajnosti a nekonania. Pretože tie obrovské škody, ktoré následne sa môžu nastať na stavbe a na životnom prostredí, budú také a možno aj nenapraviteľné. Tu nejde len o stavebný odpad, o ktorom sa hovorilo, že je to drvený kameň z nejakých stavieb. To by bol najmenší problém. Ale tu môže ísť aj o kontaminovanú zeminu z výkopov po bývalej Apolke pre výstavbu Digital Parku, zemina, ktorá čaká na pochovanie pod diaľnicou a leží na skládkach prevádzkovaných odpadovým mafiánom M. G. A to nielen pod teleso diaľnice, ale hroby a budúce hroby sú vykopané po celom Žitnom ostrove ako nezákonné ťažobné jamy a o ktorých veľmi dobre viete a s vaším kolegom z politickej strany, podpredsedom vlády, ministrom Sólymosom ste nekonali a nekonáte a nechali ste veci dôjsť až takto ďaleko. Tie hroby vykopané sú dnes otvorené a čakajú na to, aby sa práve touto zeminou kontaminovanou zaviezli a navždy pochovali na Žitnom ostrove. Pán minister, veľmi dobre viete alebo mali by ste vedieť, že akákoľvek ťažba podlieha povoľovaciemu konaniu. Ako je možné, že vaše kontrolné mechanizmy nezachytili nezákonnú činnosť na stavbe diaľnice D4 a R7? Priamym dopadom nezákonnej ťažby je nebezpečenstvo ohrozovania, poškodzovania životného prostredia. Spoločnosti, ktoré ťažia štrkopiesok kazetovým spôsobom na území Žitného ostrova, neberú ani ohľad na to, že okolité obce nesúhlasia s ťažbou štrkopiesku. Máte tam aj spoluvinníka, vášho ministra životného prostredia pána Sólymosa, pretože už niekoľko mesiacov mu leží na stole podnet nielen odo mňa, ale aj z príslušných okresných úradov v Dunajskej Strede a okresu Senec, kde je dotaz práve na spôsob tejto ťažby a povinnosť posudzovania. Ľahostajnosť a nekonanie spôsobilo to, že do dnešného dňa v týchto dňoch pokračuje táto ťažba. Dochádza tam ku krádeži nerastného bohatstva, dochádza tam k odhaleniu hladiny podzemnej vody. Aj na toto je podané trestné oznámenie. A preto vás prosím, aby ste nechodili sa vyzvedať na políciu, ale počkali, kým si vás zavolajú. Pán minister, určite viete o tom, že stavebné povolenie, ktoré bolo vydané na diaľnicu pre úsek Jarovce – Ivanka sever, je neplatné, pretože vám bolo doručené rozhodnutie krajského súdu, ktoré rozhodlo o tom, že všetky zmeny stavby, ktoré boli vykonané na plánovanom stavebnom úseku, boli vykonané v rozpore so zákonom. A tak záverečné stanovisko, ktoré bolo k týmto zmenám vydané, je nezákonné a neplatné. A dané bolo pokyn na obnovu celého konania. Zo zákona o posudzovaní vplyvov na životné prostredie a z medzinárodných a ruského dohovoru vyplýva, že v prípade, že stavba, na ktorú je povinné posudzovanie vplyvov na životné prostredie, nemá záverečné stanovisko, všetky rozhodnutia, ktoré boli vydané bez neho, sú neplatné. Pán minister, leží vám na stole rozklad pre stavebné povolenie pre úsek Ivanka sever – Rača, tzv. vajnorský úsek. Aj tu vám chcem pripomenúť, že práve tento vajnorský úsek, ktorý nemá oporu v žiadnom strategickom dokumente, ktorý je 80 mil. vyhodených v lufte, pretože nemá dopravné opodstatnenie pre túto výstavbu a spôsobuje práve križovatka medzi diaľnicou D4 a diaľnicou D1 najväčší problém pre celú stavbu, táto stavba beží. Sú tam, stoja tam piliere, hoci na túto, na tento úsek nie je vydané stavebné povolenie, resp. je, ale na ktoré vám leží na stole rozklad a práve z titulu toho, že tam bolo vykonaných toľko zmien, že neboli posudzované podľa zákona o posudzovaní vplyvov na životné prostredie. Ste priamo zodpovedný za to, za tento proces, pretože rezort, váš rezort je navrhovateľom a váš spolustranícky minister zodpovedá za správnosť celého procesu. Zrušením hoci len jedného rozhodnutia vydaného v procese posudzovania sa stal celý proces v stavebnom konaní nezákonný, a teda nezákonnými sú aj rozhodnutia vydané v rámci takéhoto stavebného konania. Na toto chcem obzvlášť upozorniť, pretože to sa netýka len stavby diaľnice D4. Pán minister, toto sa týka každej jednej diaľnice, na ktorej boli vykonané zmeny, ktoré neboli posúdené úplným procesom posudzovania vplyvov na životné prostredie. Rozhodnutie krajského súdu je pre vás záväzné. Pre vás aj pre ministra životného prostredia. A žiadam vás, aby ste si na toto urobili právnu analýzu a nenavyšovali milióny eur, státisíce eur od poradcov na to, ako teraz máte riešiť diaľnicu D4, pretože ste spôsobili vy vašou ľahostajnosťou problémy na tejto stavbe. Pán minister, chcem vám pripomenúť aj ďalšie kauzy, ktoré sa týkajú diaľnice D4. A týka sa to machinácií s pozemkami a znaleckými posudkami Národnej diaľničnej spoločnosti. V lete 2017 sme verejnosť informovali o výkupoch pozemkov pre náhradné plochy pre lacné druhy, chránené druhy vtáctva, ktorých podmienky majú byť alebo sú diaľnicou výstavby ohrozené. Pozemky sú pre kompenzačné opatrenia z titulu zásahu do chránených území NATURA 2000 a tieto plochy boli určené na základe územného rozhodnutia z roku 2014 a boli na základe výsledkov posudzovania vplyvov na životné prostredie. Len čo sa stalo? V roku 2016 došiel pokyn, že tieto chránené územia do plochy majú byť navýšené. Pýtam sa, od koho ten pokyn prišiel. Prečo Národná diaľničná spoločnosť začala zrazu chrániť prírodu a navyšovať plochy pre ochranu prírody? Tie plochy, ktoré boli dohodnuté a určené Národnej diaľničnej spoločnosti prakticky všetky, tie plochy, ktoré boli pôvodne určené v územnom rozhodnutí, boli určené, prakticky väčšina z nich vykúpená. Nuž, pýtame sa, že prečo. Asi preto, že práve spriaznená spoločnosť ROT, s. r. o., prišla do hry a pozemky, ktoré boli navýšené, patrili tejto spoločnosti. Národná diaľničná spoločnosť namiesto toho, aby dotiahla vyvlastnenie pozemkov pre kompenzačné opatrenia za 4 eurá za meter štvorcový v lokalitách, ktoré boli v súlade s územným rozhodnutím, tak odkúpila od spoločnosti ROT plochy za cenu viac ako 20 eur na meter štvorcový. A tak spoločnosť ROT dostala viac ako 5 mil. za pozemok, ktorý ani vlastne celý nevlastnila, pretože tam bola len spolupodielnickým vlastníctvom. Vykúpila takto Národná diaľničná spoločnosť pozemky, ktoré nemajú žiaden súvis s diaľnicou ani s vydaným územným rozhodnutím pre diaľnicu D4. A tých pozemkov na výkup za ďalších sedem eur, 7 mil. eur je na spadnutie a čaká. Na základe týchto skutočností som podala teda spoločne s Ivanom, s kolegom Mirom Ivanom podanie na Generálnu prokuratúru. Podali sme trestné oznámenie z podozrenia z viacerých trestných činov, a to z trestného činu porušovania povinností pri správe cudzieho majetku, podozrenia z podvodu a konania organizovanej skupiny. Opakujem, že akcia sa udiala na základe tzv. aktualizácie kompenzačných opatrení už za vášho pôsobenia. Takže Národná diaľničná spoločnosť odkúpila niektoré pozemky určené podľa tejto aktualizácie a uvedeným konaním na úkor financií na NDS a sekundárne aj na úkor štátu Slovenská republika ako jediného akcionára sa takto obohatili viaceré subjekty. Napríklad realizácia nového riešenia sa stala zámienkou pre výkup parciel za päťkrát vyššiu sumu na násobne väčších plochách, ako boli schválené pôvodné opatrenia. Došlo napríklad aj k výkupu pozemkov, napríklad v obci Veľké Kosihy, kde starosta je Ing. Lajos Csóka, kandidát č. 42 za stranu MOST – HÍD v parlamentných voľbách 2016, zakladajúci člen strany a predseda okresnej organizácie. Takto obec získala 452-tisíc eur, čo predstavuje pre obec 74 % ročných príjmov, pričom pozemky boli vykúpené na základe práve spomínanej aktualizácie a v kúpnej zmluve je odvolávka na územné rozhodnutie pre diaľnicu D4, kde však nefigurujú. Vrátim sa k podozrivému výkupu pozemku ornej pôdy od spoločnosti ROT s výmerou 36 hektárov, ktorá bola v podiele 70 stotín v vlastníctve spoločnosti a podielnického družstva Dunaj. Spoločnosti ROT bola vyplatená suma 5 mil. 209-tisíc. A ďalší podozrivý kšeft, ako som spomínala, je určený, teší sa na prídel ďalších 7,2 mil. eur. V časopise Plus 7 dní sa nachádza vyjadrenie konateľa spoločnosti; pána; spoločnosti ROT, ale aj ministra životného prostredia pána Sólymosa. Machinácie sa začali na jar 2017 po nástupe súčasného riaditeľa NDS Jána Ďurišina. V apríli 2017 ministerstvo životného prostredia vydalo rozhodnutie o nových kompenzačných opatreniach na ďalších 100 hektárov, z čoho vo vlastníctve ROT je viac ako 50 hektárov, pričom, ako som povedala, bola už veľká časť vyplatená. Dôležité sú prepojenia riaditeľa NDS a spoločnosti KFU, ktorá svoj, práve tieto pozemky vložila do majetku ROT-u práve tesne pred aktualizáciou spomínanej, spomínaných kompenzačných opatrení. A tam už sú prepojenia priame, osobné. Trestné oznámenie sa týka, ktoré bolo podané, aj manipulácii účelových znaleckých posudkov, s ktorým sa pravidelne stretávame pri výkupoch pozemkov v Národnej diaľničnej spoločnosti. Posudkov, na základe ktorých sa vykupujú a vyvlastňujú pozemky pod cestnú infraštruktúru na celom Slovensku. Pán minister, aj za toto ste zodpovedný. Idem k ďalšej, k ďalšej stavbe, a to rekonštrukcia diaľnice D1, kolektory, križovatka Triblavina. Rekonštrukcia diaľnice D1 a mimoúrovňová križovatka Ivanka sever, kde sa križuje diaľnica D1 a D4. Termín – a teraz, prosím pekne, počúvajte – termín dodania stavebných prác v koncesnej zmluve 31. januára 2019. Pán minister, máme apríl. Máme apríl 2019 a so stavbou sa ani nezačalo, a pritom veľmi dobre ste vedeli, že ide o zložitú križovatku, pretože už štúdiu uskutočniteľnosti pre túto stavbu poradca uviedol, že z hľadiska realizácie projektu je táto križovatka kritická, pretože vyžaduje koordináciu medzi realizáciou projektu D4 a rozšírením D1 na šesťpruh, pričom presne tento dátum, ktorý som povedala, sa nachádza aj v koncesnej zmluve. To znamená neplnenie zo strany, zo strany verejného obstarávateľa a bude to kompenzačnou udalosťou, ktorá je definovaná v celej koncesnej zmluve a ktorá bude postihovať Slovensko minimálne s tým, že bude celý termín diaľnice, výstavby diaľnice posunutý. Uskutočnenie križovatky malo byť pred plánovanou výstavbou ešte diaľnice D4. V koncesnej zmluve sa jednoznačne uvádza, že túto zodpovednosť má verejná, má verejný, verejný obstarávateľ. A ide o križovatku, ktorú, ako som v úvode povedala, napája, je to kvôli napájaniu na úsek Ivanka sever – Rača, ktorý nemá dôvod, ani strategický dôvod, pretože končí na ceste II. triedy, na Púchovskej ceste a nemá pokračovanie cez Karpaty, pretože tzv. tunel Karpaty, ktorý má byť jedenásťkilometrovým tunelom, Višňové má sedem, nemá pokračovanie na druhú stranu, pretože Rakúšania do dnešného dňa nepovedali, či vôbec S8 idú stavať, a požadovali posudzovanie vplyvov na životné prostredie ako celku. Tunel Karpaty nemá odporúčanie ani v rámci procesu EIA, kedy sa táto varianta posudzovala. A bolo povedané, treba hľadať iné, nové riešenie. A my tu dnes kvôli tomuto úseku 80 mil. eur na výstavbu úseku diaľnice, ktorý nemá opodstatnenie dopravné, nie je v strategických dokumentoch, spôsobuje krízu na diaľnici D1, spôsobuje absolútny kolaps dopravy do budúcnosti v Bratislave. Naťahovali ste, naťahovali ste, vy ste naťahovali osobne v rámci rokovaní o zmene diaľnice D1, kedy mali byť priľahlé, vybudované priľahlé kolektory ako dopravná obslužnosť pre D1 a celý región, tak ako je to v zmluve koncesnej, ako je to v zmluve s Bratislavským samosprávnym krajom. A neustálymi zmenami zo strany Národnej diaľničnej spoločnosti došlo k tomu, že roky sa s touto stavbou mešká a spôsobuje ohromné materiálne škody všetkým ľuďom, ktorí tam žijú, a neistotu, ako bude ďalej. Pán minister, týmto ste dostali Slovensko a váš rezort do hlbokej krízy. Vymklo sa vám to spod rúk. Chlapsky si to priznajte, prosím, a odstúpte. Sám. Bez toho, aby sme museli my tu takto rozprávať, pretože táto schôdza nie je nudná, keď dôsledne počúvate to, čo vám tu hovoríme, tie habaďúry, ktoré sa tu udiali, tie veci, o ktorých tu hovorí kolega Miro Ivan, keď ste ma dobre počúvali nielen vy, ale aj kolegovia, ktorí vás obhajujú, že čo sa tu deje za vášho vedenia, tak je to jedna veľká hanba. Križovatka Triblavina, tiež stavba, ktorá bola mimoriadne medializovaná, kde došlo k opakovaným procesným pochybeniam a dnes na základe krajského, rozhodnutia krajského súdu k procesu posudzovania vplyvov na životné prostredie treba povedať, že jednoznačne vyplýva, že aj stavebné povolenie vydané na túto križovatku je neplatné, pretože tam toľko zmien stavieb bolo, ktoré neprešli úplným procesom posudzovania vplyvov na životné prostredie, a keďže vyjadrenie krajského, rozsudok krajského súdu je záväzný pre orgány štátnej správy, tak platí to aj pre tento úsek. Tie zmeny stavby boli na základe pokynu stavebného dozoru. Bez akéhokoľvek vysvetlenia, bez zdôvodnenia dopravných, dopravných zmien. Tá stavba mala už dnes stáť a nestojí nám z diaľnic, zmeny diaľnice D1, nestoja kolektory, nestojí, nestojí diaľnica D4 ani tie úseky, ktoré sú. Stavba; vrátim sa do minulosti. Stavba, stavba, ktorá bola začatá v pôvodnom projekte, ohľadom Triblaviny hovorím, bola zastavená bez vysvetlenia. Národná diaľničná spoločnosť len príkazom stavebného dozora vypracovala, dala pokyn na zmeny a došlo aj k preceneniu celej, celej stavby. Aké máme záruky, kedy a v akom, v akej podobe sa tieto stavby postavia? Zhotoviteľ pre D4, ale aj zhotoviteľ PORR pre Triblavinu stavia niečo, o čom nikto nevie vlastne, ako bude vyzerať. Nuž, treba sa ísť pozrieť, pán minister, ja si myslím, že nie aby sme čakali, čo nám postaví zhotoviteľ, aký most cez Dunaj nám postaví, v akej kvalite, či sa po ňom nebudeme báť chodiť, keď počúvame, čo sa deje na stavbe, keď ste nedokázali zabezpečiť dostatočný dozor z vašej strany vašimi auditmi a vašimi kontrolnými mechanizmami, tak je vysoká, vysoko riziko, že kvalita dodávaných stavieb nebude, nebude v poriadku. Rozširovanie Seneckej cesty tiež patrí do vašej, do vašej kompetencie. Jej sklz je enormný. A zase to aj tu chcem poukázať na negatívnu súčinnosť s vaším spolustraníckym ministrom, ministrom životného prostredia, kde práve stavba logistického parku hneď vedľa jabĺčkového sadu, kde sú navozené práve tieto kontaminované zeminy, na plochách pozemkov, ktoré boli nezákonným spôsobom získané akože reštituentom Sýkorom, sa stavia obrovské logistické centrum bez toho, aby boli posúdené jeho vplyvy na životné prostredie a dopadov na dopravu. Pretože ohľadom životného prostredia má, by tu mal sedieť aj pán minister Sólymos. Ale ohľadom toho, že keď toto logistické centrum, ktoré tam rastie ako huby po daždi, začne fungovať, tak ten dopravný kolaps, ktorý nastane v uzli Zlaté Piesky – Ivanka pri Dunaji – Vajnory – Ružinov – letisko, tak prosím, mali by ste asi tam postaviť stánok s kávičkou, aby všetci, čo tam budú stáť, si stihli zobrať kávičku. Pán minister, uplynie, končí mi čas v tomto úvode, dúfam, že ste ma dobre počúvali a že budete mať odvahu vystúpiť v rozprave, aby sme, aby sme mohli prípadne diskutovať. Ste povedali včera, že včera ste boli nabudený, mali ste tú energiu debatovať, že dnes už to také isté nebude. Neviem, či preto, že boli medializované aj nejaké reportáže v televízii, či už RTVS, alebo na Markíze, ohľadom škandálu, ktorý sa deje na diaľnici D4, a to je váš škandál. Samozrejme, aj škandál podvodníkov a zločincov, ktorí tie veci, ak sa preukážu ako pravdivé, vykonávajú. Ale je to aj váš škandál, pretože ste nezabezpečili kontrolu, nezabezpečili ste audit, nezabezpečili ste to, aby mal občan Slovenskej republiky garanciu, že táto stavba, keď sa raz postaví, bude dlhodobo slúžiť pre dopravu, dopravnú obsluhu Slovenska. Že bude kvalitná a hlavne nebude ohrozovať životné prostredie, zásoby kvalitnej pitnej vody, ktoré na Žitnom ostrove sú. Pretože keď raz tie hroby sa zabetónujú, tak neviem si predstaviť, akým spôsobom ich odtiaľ budú vykopávať. Dnes mafiánov vykopávajú bagrami. Ale kto vykope tieto, tieto mŕtvoly zakopané pod diaľnicou v podobe kontaminovanej zeminy? Tak to bude naozaj veľmi ťažké a nebude to také jednoduché. Ďakujem pekne za slovo.